Id-Deċiżjoni tal-Kunsill
tal-31 ta' Lulju 2000
dwar il-konklużjoni ta' ftehim f'għamla ta' Skambju ta' Ittri bejn il-Komunitá Ewropea u n-Norveġja dwar l-estensjoni tan-netwerk komuni ta' komunikazzjoni/interface ta' sistemi komuni (NKK/ISK) fl-istruttura tal-Konvenzjoni dwar proċedura komuni ta' transitu
(2000/506/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Unjoni Ewropea, u b’mod partikolari l-Artikolu 133 flimkien ma’ l-ewwel sentenza tal-Artikolu 300(2) u l-ewwel sub-paragrafu tal-Artikolu 300(3) tiegħu,
Wara li kkunsidra l-proposta mill-Kummissjoni,
Billi:
(1) L-implimentazzjoni tas-sistema kompjuterizzata introdotta permezz tad-Deċiżjoni Nru 1/1999 tal-Kumitat Konġunt dwar it-transitu komuni [1] tal-KE/EFTA tirrikjedi t-twaqqif ta' netwerk internazzjonali tal-kompjuters sabiex ikun possibbli l-iskambju ta' informazzjoni bejn l-awtoritajiet kompetenti tal-Partijiet Kontraenti tal-Konvenzjoni tal-20 ta' Mejju 1987 dwar proċedura komuni tat-transitu [2], minn hawn ’il quddiem imsejħa "il-Konvenzjoni".
(2) Il-Komunità Ewropea diġà żviluppat netwerk komuni ta' komunikazzjoni/interface tas-sistemi komuni (NKK/ISK) li jwettaq il-ħtiġijiet neċessarji.
(3) Id-Deċiżjoni Nru 2/1999 tal-Kumitat Konġunt dwar it-transitu komuni tal-KE/EFTA jipprovdi li l-NKK/ISK għandu jintuża mill-Partijiet Kontraenti kollha tal-Konvenzjoni [3] u li l-partiċipazzjoni finanzjarja tal-pajjiżi msieħba u kwistjonijiet oħra relatati għandhom jiġu determinati permezz ta' ftehim komuni bejn il-Komunità u kull wieħed mill-pajjiżi msieħba.
(4) Fit-22 ta' Ottubru 1999 il-Kunsill awtorizza lill-Kummissjoni tal-Komunitajiet Ewropej biex tinnegozja ma’ kull pajjiż extra-Komunitarju imsieħeb li hu Parti Kontraenti tal-Konvenzjoni, Ftehim f'għamla ta' Skambju ta' Ittri dwar l-estensjoni tal-NKK/ISK lil kull wieħed minnhom.
(5) Il-Kummissjoni nnegozjat l-estensjoni tal-NKK/ISK lin-Norveġja.
(6) Il-Fehim f'għamla ta' Skambju ta' Ittri dwar din l-estensjoni għandha tiġi approvata,
IDDEĊIEDA DAN LI ĠEJ:
Artikolu 1
Il-Ftehim f'għamla ta' Skambju ta' Ittri bejn il-Komunità Ewropea u n-Norveġja dwar l-estensjoni tan-netwerk komuni ta' komunikazzjoni/ interface ta' sistemi komuni (NKK/ISK) fl-istruttura tal-Konvenzjoni dwar proċedura komuni ta' transitu hi hawnhekk approvata għan-nom tal-Komunitá.
It-test ta' dan il-Ftehim f’għamla ta' Skambju ta' Ittri hu mehmuż ma din id-Deċiżjoni.
Artikolu 2
Il-President tal-Kunsill hu hawnhekk awtorizzat li jinnomina l-persuna(i) awtorizzat/i biex tiffirma/jiffirmaw il-Ftehim f'għamla ta' Skambju ta' Ittri sabiex jibda jorbot il-Komunità.
Artikolu 3
Din id-Deċiżjoni tidħol fis-seħħ fil-ġurnata tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, fil-31 ta' Lulju 2000.